KOMISIJOS SPRENDIMAS
2007 m. rugpjūčio 27 d.
dėl guazatino triacetato neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedą
(pranešta dokumentu Nr. C(2007) 3979)
(Tekstas svarbus EEE)
(2007/597/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
kadangi:
(1)
2003 m. lapkričio 4 d. Komisijos reglamente (EB) Nr. 2032/2003 dėl 10 metų programos, nurodytos Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje, antrojo etapo, iš dalies keičiančiame Reglamentą (EB) Nr. 1896/2000 (2), yra nustatytas veikliųjų medžiagų, kurias reikėtų įvertinti ir galbūt įtraukti į Direktyvos 98/8/EB I, IA arba IB priedą, sąrašas. Šiame sąraše yra ir guazatino triacetatas.
(2)
Pagal Reglamentą (EB) Nr. 2032/2003 Direktyvos 98/8/EB 11 straipsnio 2 dalyje nustatyta tvarka buvo įvertinta, ar guazatino triacetatą galima naudoti 8-to tipo produktams - medienos antiseptikams, apibrėžtiems Direktyvos 98/8/EB V priede.
(3)
Jungtinė Karalystė buvo paskirta valstybe nare pranešėja ir pagal Reglamento (EB) Nr. 2032/2003 10 straipsnio 5 ir 7 dalių nuostatas 2006 m. rugsėjo 22 d. Komisijai pateikė kompetentingos institucijos ataskaitą ir rekomendaciją.
(4)
Valstybės narės ir Komisija peržiūrėjo kompetentingos institucijos ataskaitą. Pagal Reglamento (EB) Nr. 2032/2003 11 straipsnio 4 dalies nuostatas Biocidinių produktų nuolatinis komitetas 2007 m. kovo 16 d. posėdyje peržiūros išvadas įtraukė į įvertinimo ataskaitą.
(5)
Kadangi nepakanka svarbių medžiagos išplovimo iš paviršiaus, guazatino poveikio Daphnia magna reprodukcijai ir skilimo greičio vandens telkinių nuosėdose bei dirvožemyje duomenų, guazatino triacetato negalima įtraukti į Direktyvos 98/8/EB I, IA arba IB priedą naudojimui 8-to tipo produktams. Be to, Jungtinės Karalystės kompetentinga institucija atliko pavojaus aplinkai įvertinimą, pasitelkdama realistinį nepalankiausią scenarijų, iš kurio paaiškėjo, kad guazatino triacetatas kelia nepriimtiną pavojų aplinkai.
(6)
Peržiūrint guazatino triacetato tyrimo rezultatus neiškilo neišspręstų ar susirūpinimą keliančių klausimų, kuriuos turėtų svarstyti Pavojų sveikatai ir aplinkai mokslinis komitetas.
(7)
Šiame sprendime numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Guazatino triacetatas (CAS numeris 115044-19-4) neįtraukiamas į Direktyvos 98/8/EB I, IA arba IB priedą naudojimui 8-to tipo produktams.
2 straipsnis
Taikant Reglamento (EB) Nr. 2032/2003 4 straipsnio 2 dalies trečiąją pastraipą, šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2007 m. rugpjūčio 27 d.